ສະພາສູງສະຫະລັດຮັບຜ່ານ ຮ່າງຍັດຕິ ອະນຸມັດ ງົບປະມານຊົ່ວຄາວ
ສະພາສູງສະຫະລັດ ໄດ້ຮັບຜ່ານຮ່າງຍັດຕິ ອະນຸມັດເງິນ ໃຫ້ລັດຖະບານດໍາເນີນງານ ໄດ້ຕໍ່ໄປອີກ ເປັນການຊົ່ວຄາວ ຈົນຮອດວັນທີ 18 ພະຈິກ.
ສະພາສູງສະຫະລັດ ໄດ້ຮັບຜ່ານຮ່າງຍັດຕິສະບັບນຶ່ງທີ່ຈະອະນຸມັດເງິນເປັນການຊົ່ວຄາວ ເພື່ອໃຫ້ລັດຖະບານດໍາເນີນງານຕໍ່ໄປ ແລະເພື່ອຫລີກລ້ຽງການອັດກິດຈະການຂອງລັດ ຖະບານລົງ ເວລາງົບປະມານສົກປີນີ້ໝົດອາຍຸລົງໃນວັນສຸກສັບປະດານີ້ ໃນການລົງມະຕິເຫັນດີ ດ້ວຍສຽງສະໜັບສະໜຸນ 79 ສຽງຕໍ່ 12 ສຽງຄັດຄ້ານ ສະພາ ສູງທີ່ພັກເດໂມກຣັດມີສຽງຂ້າງຫລາຍນັ້ນ ໄດ້ຮັບຜ່ານຮ່າງຍັດຕິວ່າດ້ວຍມາດຕະການໃຊ້ ຈ່າຍຊົ່ວຄາວໃນແລງວັນຈັນວານນີ້ ອັນທີ່ເອີ້ນກັນວ່າ ຮ່າງຍັດຕິສືບຕໍ່ ເພື່ອອະນຸມັດໃຫ້ ລັດຖະບານດໍາເນີນງານຕໍ່ໄປຮອດວັນທີ 18 ພະຈິກປີນີ້ ການຮັບຮອງເອົາມະຕິດັ່ງກ່າວ ມີຂຶ້ນຫລັງຈາກໄດ້ມີການໂອ້ລົມເຈລະຈາເບື້ອງຫລັງສາກກັນມາເປັນເວລາຫລາຍມື້ເພື່ອ ແກ້ໄຂສະພາບການທີ່ບໍ່ໄປບໍ່ມາກ່ຽວກັບການໃຊ້ຈ່າຍຂອງລັດຖະບານ ແລະການຂາດ ດຸນງົບປະມານແລະການເກັບພາສີລາຍໄດ້ຂອງສະຫະລັດນັ້ນ ນອກນັ້ນສະພາສູງຍັງໄດ້ຮັບຮອງເອົາຮ່າງຍັດຕິສະບັບນຶ່ງຕ່າງຫາກກ່ຽວກັບການໃຊ້ ຈ່າຍໃນລະຍະສັ້ນໄປຮອດວັນທີ 4 ຕຸລາໜ້ານີ້ ຮ່າງຍັດຕິດັ່ງກ່າວຈະຕ້ອງໄດ້ຮັບຮອງ ເອົາໂດຍບັນດາສະມາຊິກສະພາຕໍ່າ ທີ່ພັກ Republican ມີສຽງຂ້າງຫລາຍນັ້ນ ເພື່ອ ຫລີກລ້ຽງການອັດການດໍາເນີນວຽກງານຂອງລັດຖະບານລົງນັ້ນ